留題洪慶觀
作者：黄廉
朝代：宋

paragraphs: 隔岸山如戲獅子，背看松林閑掉尾。
天際蒼茫落數峰，青虬下飲黄河水。
洪濤日夜洗崖腳，容易沙洲忽生嘴。
浮嵐積靄增氣象，因抱湯城來迤邐。
聖世封疆屬鄉縣，令宰衙門對山起。
朝看片雲浮簷棟，暮雨逡巡周百里。
可憐居民老蒼翠，未省勞生有塵滓。
乘軺亦復愧斯人，特地郵亭解行李。